送胡雙湖歸新安
作者：熊禾
朝代：宋

paragraphs: 城南講太極，寒泉參近思。
古人學道志，千里焉得辭。
𡼭嶔入閩錄，泱漭遊湘詩。
共惟紫陽翁，跬步懷親慈。
親在望雲想，親去廬墓悲。
往迹尚歷歷，流風詎應衰。
紫陽有學子，綽綽醇儒姿。
手携圖象編，來扣文公祠。
爲我再月留，著意窺精微。
理象本一原，體用非殊岐。
精爽諒有迪，渙然契深期。
末流學易偏，此語慎勿疑。
今晨出別語，愴然敘心知。
家君授余學，感子爲發揮。
母塋有雙湖，築室吾將依。
願子識一語，晨昏奉無違。
聞君陳大義，臨分重含悽。
顧惟雙湖象，在易已具垂。
八卦各具體，惟水獨兩之。
兩間水爲月，聖賢常取斯。
坎水與兌澤，行止固有時。
說從止處得，險與行相隨。
居原麗澤占，講習相涵滋。
行觀游水至，德行宜常持。
易道靜自悟，動焉謹知幾。
乾坤胞與同，幹蠱子職宜。
悠悠大化運，勉勉前修追。
愧予望道邈，願君銳前馳。
浩歌祝融章，遠送之武夷。
更浥寒泉潤，注彼雙湖涯。